…………………………

……………… 20…… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

от Георги Събев – заместник-министър на земеделието

**Относно:** Наредба за изменение и допълнение на Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица

**УВАЖАЕМИ ГОСПОДИН МИНИСТЪР,**

На основание чл. 17, ал. 2 от Закона за прилагане на Общата организация на пазарите на земеделски продукти на Европейския съюз, Ви представям за одобрение проект на Наредба за изменение и допълнение на Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица.

**Причини, които налагат приемането на акта**

В рамките на законодателния пакет за новата Обща селскостопанска политика за периода до 2027 г., в края на 2021 г. беше публикуван Регламент (ЕС) 2021/2117 на Европейския парламент и на Съвета за изменение на регламенти (ЕС) № 1308/2013 за установяване на обща организация на пазарите на селскостопански продукти, (ЕС) № 1151/2012 относно схемите за качество на селскостопанските продукти и храни, (ЕС) № 251/2014 за определяне, описание, представяне, етикетиране и правна закрила на географските указания на ароматизирани лозаро-винарски продукти и (ЕС) № 228/2013 за определяне на специфични мерки за селското стопанство в най-отдалечените региони на Съюза (OB L 435, 06.12.2021 г.) (Регламент (ЕС) 2021/2117). Регламент (ЕС) 2021/2117 измени базовия за схемите за качество Регламент (ЕС) № 1151/2012 на Европейския парламент и на Съвета от 21 ноември 2012 година относно схемите за качество на селскостопанските продукти и храни (OB L 343, 14.12.2012 г.) (Регламент (ЕС) № 1151/2012) в няколко направления. Сред по-съществените е въвеждане на опростена процедура за изменение на продуктовата спецификация на защитените наименования. Създават се две нови категории изменения на спецификацията – изменения на Съюза и стандартни изменения, като държавите членки да имат ключова роля по разглеждане и одобрение на стандартни изменения на спецификацията и тези изменения няма да се разглеждат от Европейската комисия.

След изтичане на преходният период, на 8 юни 2022 г. влязоха в сила измененията и по прилагащите актове на Регламент (ЕС) № 1151/2012, а именно: Делегиран регламент (ЕС) № 664/2014 на Комисията от 18 декември 2013 година за допълване на Регламент (ЕС) № 1151/2012 на Европейския парламент и на Съвета по отношение на определянето на символите на Съюза за защитени наименования за произход, защитени географски указания и храни с традиционно специфичен характер, както и по отношение на определени правила за снабдяване, някои процедурни правила и някои допълнителни преходни разпоредби (Делегиран регламент (ЕС) № 664/2014) и Регламент за изпълнение (ЕС) № 668/2014 на Комисията от 13 юни 2014 година за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (Регламент за изпълнение (ЕС) № 668/2014). С промените се създават прaвила за подаване на изменения на Съюза и за уведомление на Комисията за стандартни изменения на продуктовата спецификация.

В тази връзка следва да се разработят също и национални правила за преглед и одобрение на стандартни изменения на продуктовите спецификации.

На национално ниво законодателството относно схемите за качество е обхванато от Закон за прилагане на Общата организация на пазарите на земеделски продукти на Европейския съюз, от Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица (обн., ДВ. бр. 67 от 2019 г.) (Наредба № 5 от 2019 г.), Наредба № 6 от 2011 г. за специфичните изисквания при осъществяване на официален контрол върху употребата на защитени географски означения и храни с традиционно специфичен характер (обн., ДВ, бр. 39 от 2011 г.) (Наредба № 6 от 2011 г.) и от Наредба № 4 от 2019 г. за условията и реда за използване на незадължителния термин за качество „планински продукт“ и за осъществяването на контрол върху неговата употреба (обн., ДВ, бр. 45 от 2019 г.) (Наредба № 4 от 2019 г.).

С цел улесняване на земеделските производители, възникна необходимост от добавяне на разпоредба в Наредба № 5 от 2019 г., указваща реда, по който производители на земеделски продукти и храни със защитени географски означения и с традиционно специфичен характер, които са заличени от съответния национален регистър, могат отново да бъдат одобрени за производство на съответния продукт. С оглед облекчаване на процедурата, се предвижда само административна проверка на подадените документи от заявителя, като по този начин ще се оптимизира времето за одобрение и ще се намали административната тежест за земеделските производители.

В „Държавен вестник“ в бр. 51 и 52 от 2020 г. са обнародвани два закона, свързани с хранителната верига – Закон за храните и Закон за управление на агрохранителната верига, които въвеждат промени и в правилата по отношение на осъществяването на контрола на производството и предлагането на пазара на продукти със защитени наименования. Тези два нормативни акта следва да бъдат отразени в текстовете на Наредба № 6 от 2011 г. и Наредба № 4 от 2019 г.

**Цели**

Създава се национална процедура за преглед и одобрение на стандартни изменения на продуктовата спецификация на географски означения.

Производители на земеделски продукти, храни със защитени географски означения и храни с традиционно специфичен характер, които са заличени от съответния национален регистър, ще имат възможност отново да бъдат вписани при по-лека процедура, като подадат писмено заявление за регистация до компетентното звено в Министерството на земеделието.

В проекта са включени и изменения и допълнения в Наредба № 6 от 2011 г. и Наредба № 4 от 2019 г. Измененията и допълненията, които са предложени в наредбите са във връзка с промени в европейското и националното законодателство, а именно:

1. Регламент (ЕС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагане на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ L 095, 07.04.2017 г.) и влязъл в сила на 27.04.2017 г.

2. В „Държавен вестник“ в бр. 51 и 52 от 2020 г. са обнародвани два закона, свързани с хранителната верига – Закон за храните и Закон за управление на агрохранителната верига, които въвеждат промени и в правилата по отношение на осъществяването на контрола на производството и предлагането на пазара на продукти със защитени наименования. Съгласно § 2 от преходните и заключителни разпоредби на Закона за храните, се отменя същия от 1999г.

**Очаквани резултати от прилагането на акта**

Основните заинтересовани страни от приемането на наредбата са Министерството на земеделието, производителите на земеделски продукти и храни със защитени географски означения и на храни с традиционно специфичен характер и контролиращите лица на защитените продукти и храни. Отпадането на проверката на място при производителите на земеделски продукти и храни със защитени географски означения и храни с традиционно специфичен характер, които са заличени от съответния регистър и са подали заявление за повторно вписване представлява намаляване на административната тежест.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.

**Анализ за съответствие с правото на Европейския съюз**

С проекта на Наредба не се транспонират актове на Европейския съюз, поради което не е необходимо да бъде изготвена таблица за съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове, проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация, заедно с обосновка за неприетите предложения, е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното, предлагам да одобрите предложения проект на Наредба за изменение и допълнение на Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба № 5 от 2019 г. за подготовка и представяне на искания до Европейската комисия относно земеделските продукти и храни със защитени географски означения и традиционно специфичен характер, за контрол за съответствие с продуктовата спецификация и за водене на регистри на производителите и контролиращите лица; 2. Справка за отразяване на постъпилите становища; 3. Справка за отразяване на постъпилите предложения от обществената консултация; 4. Постъпилите становища. |

**ГЕОРГИ СЪБЕВ**

*Заместник-министър на земеделието*